b'\n_START_ARTICLE_\nMaurice Utrillo\n_START_SECTION_\nBiografija\n_START_PARAGRAPH_\nMorisas Utrilo gim\xc4\x97 1883 m. gruod\xc5\xbeio 26 d. Pary\xc5\xbeiuje. Jo motina buvo Suzana Valadon (1865\xe2\x88\x921938), buvusi cirko artist\xc4\x97, tapytoj\xc5\xb3 modelis, kuri ma\xc5\xbedaug tuo metu prad\xc4\x97jo savaranki\xc5\xa1kai pati tapyti. Moriso t\xc4\x97vas ne\xc5\xbeinomas (sp\xc4\x97jama, Pjeras Piuvi de \xc5\xa0avanas). T\xc4\x97vyst\xc4\x99 1891 m. prisi\xc4\x97m\xc4\x97 ispan\xc5\xb3 dail\xc4\x97s kritikas Migelis Utrilo (1862\xe2\x88\x921934), nor\xc4\x97damas pad\xc4\x97ti Morisui. Morisas Utrilo savaranki\xc5\xa1kai ir i\xc5\xa1 motinos, kuri pati buvo savamoksl\xc4\x97, pramoko tapybos. Anksti Morisas Utrilo priprato prie alkoholio ir motina skatino j\xc4\xaf tapyti, kad ma\xc5\xbeiau gert\xc5\xb3. Moriso Utrilo pirmieji k\xc5\xabriniai datuojami apie 1902 m._NEWLINE_1909 m. M. Utrilo k\xc5\xabriniai pirm\xc4\x85 kart\xc4\x85 buvo eksponuoti Pary\xc5\xbeiaus Rudens salone. Apie 1910\xe2\x88\x921916 m. i\xc5\xa1skiriamas M. Utrilo \xe2\x80\x9ebaltasis periodas\xe2\x80\x9c, pavadintas d\xc4\x97l to, kad dailininkas daug savo paveiksluose naudojo pilk\xc5\xa1vai balt\xc4\x85 ar pieno baltumo spalv\xc4\x85. Daugiausiai jis tap\xc4\x97 Monmartro, Pary\xc5\xbeiaus kvartalo, kuriame gyveno, urbanistinius peiza\xc5\xbeus. Yra nutap\xc4\x99s ba\xc5\xbeny\xc4\x8di\xc5\xb3 vaizd\xc5\xb3. 1913 m. Blot galerijoje Pary\xc5\xbeiuje \xc4\xafvyko pirmoji M. Utrilo personalin\xc4\x97 paroda. 1923 m. bendra jo ir motinos k\xc5\xabrini\xc5\xb3 paroda Bernheimo Jaunesniojo galerijoje Pary\xc5\xbeiuje susilauk\xc4\x97 didelio d\xc4\x97mesio ir kritik\xc5\xb3 pagyr\xc5\xb3. Iki gyvenimo galo M. Utrilo buvo pripa\xc5\xbeintu ir garsiu dailininku, ta\xc4\x8diau neapleido alkoholizmo. Teito galerija Londone 1934 m. vienos parodos kataloge teig\xc4\x97, kad dailininkas es\xc4\x85 mir\xc4\x99s nuo alkoholizmo. Jo v\xc4\x97lyvieji k\xc5\xabriniai nelaikomi lygiais \xe2\x80\x9ebaltojo periodo\xe2\x80\x9c paveikslams. 1928 m. M. Utrilo buvo apdovanotas valstybiniu Garb\xc4\x97s Legiono kry\xc5\xbeiumi._NEWLINE_1935 m. M. Utrilo ved\xc4\x97 turting\xc4\x85 na\xc5\xa1l\xc4\x99 ir kolekcionuotoj\xc4\x85 Lucie Valore. Pora 1936 m. nusipirko vil\xc4\x85 \xc5\xa1ali\xc4\x85 Pary\xc5\xbeiaus esan\xc4\x8diame Le Vezin\xc4\x97. Gyvenimo pabaigoje dailininkas tapo giliai religingu. Morisas Utrilo mir\xc4\x97 1955 m. lapkri\xc4\x8dio 5 d. Dakso miestelyje Pranc\xc5\xabzijos pietuose. Palaidotas Sen Vensano (Saint-Vincent) kapin\xc4\x97se Pary\xc5\xbeiaus Monmartro kvartale \xc5\xa1alia motinos. V\xc4\x97liau \xc4\x8dia palaidota \xc5\xbemona Lucie Valore (mirusi 1965 m.), kuri, paskatinta M. Utrilo, buvo tapusi tapytoja. D\xc4\x97l paprastumo M. Utrilo paveikslai buvo vieni i\xc5\xa1 labiausiai klastojam\xc5\xb3. 1995 m. Sanua mieste prie Pary\xc5\xbeiaus \xc4\xafsteigtas Utrilo-Valadon muziejus.'